[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 2.7.2009

COM(2009) 333 τελικό

2009/0096 (COD)

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με τη δημιουργία ευρωπαϊκού μηχανισμού μικροχρηματοδοτήσεων για την απασχόληση και την κοινωνική ένταξη (μηχανισμός μικροχρηματοδοτήσεων Progress)

{COM(2009) 340 τελικό}{SEC(2009) 907}

ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

Η ύφεση επηρεάζει πρωτίστως τους ανθρώπους: σήμερα η κορυφαία πρόκληση για την Ευρωπαϊκή Ένωση (ΕΕ) πρέπει να είναι η πρόληψη της μαζικής ανεργίας, η προώθηση της δημιουργίας θέσεων εργασίας και η δημιουργία κατάλληλων προϋποθέσεων για την οικονομική ανανέωση, τη βιώσιμη ανάκαμψη και την ανάπτυξη. Η ΕΕ αντέδρασε αμέσως στην κρίση με την εφαρμογή του ευρωπαϊκού οικονομικού προγράμματος ανάκαμψης, στο οποίο επισημαίνεται η ανάγκη να αντιμετωπιστούν οι επιπτώσεις που έχει η κρίση στην απασχόληση. Ήδη τα πρώτα αποτελέσματα του προγράμματος είναι αισιόδοξα, ενώ οι μηχανισμοί κοινωνικής ασφάλειας λειτουργούν σταθεροποιητικά. Ωστόσο, επειδή η κατάσταση των αγορών εργασίας εξακολουθεί να επιδεινώνεται λόγω της οικονομικής κρίσης, απαιτείται η ανάληψη συμπληρωματικής δράσης.

Η Ευρώπη δεν καλείται μόνο να αντιμετωπίσει την ύφεση, αλλά και να τη μετατρέψει σε ευκαιρία για τη δημιουργία μιας οικονομίας πιο παραγωγικής, πιο καινοτόμου, με υψηλότερα επίπεδα δεξιοτήτων και με χαμηλή χρήση ορυκτών καυσίμων· μιας οικονομίας με ανοικτές και χωρίς αποκλεισμούς αγορές εργασίας, που θα συμβάλλει στην ενίσχυση της κοινωνικής συνοχής και της κοινωνικής ισότητας, θα προσφέρει θέσεις εργασίας συμβατές με τις παραμέτρους της ηλικίας, της ισότητας των δύο φύλων και του συνδυασμού ιδιωτικής και επαγγελματικής ζωής και θα αναγνωρίζει και θα υποστηρίζει την επιχειρηματικότητα[1]. Τα μέτρα που απαιτούνται για την καταπολέμηση του αντικτύπου της σημερινής κρίσης στην απασχόληση και στην κοινωνία πρέπει να συνοδεύονται από τις διαρθρωτικές μεταρρυθμίσεις που απαιτούνται για την αντιμετώπιση των μακροπρόθεσμων προκλήσεων της παγκοσμιοποίησης και της δημογραφικής και κλιματικής αλλαγής.

Η κρίση θα μεταβάλει άρδην τις ευρωπαϊκές αγορές εργασίας. Πρέπει να δοθούν στους εργαζόμενους και στις εταιρείες τα αναγκαία μέσα, ώστε να προσαρμοστούν με επιτυχία στη μεταβαλλόμενη πραγματικότητα: να διατηρήσουν βιώσιμες θέσεις εργασίας, να βελτιώσουν τις δεξιότητες σε όλα τα επίπεδα, να διευκολύνουν την επιστροφή των ατόμων στην εργασία και να διαμορφώσουν τις κατάλληλες προϋποθέσεις για τη δημιουργία νέων θέσεων εργασίας.

Στην ανακοίνωσή της με τίτλο «Υλοποίηση της ευρωπαϊκής ανάκαμψης»[2], η Επιτροπή υπογραμμίζει ορισμένες παραμέτρους που μπορούν να βοηθήσουν τα κράτη μέλη στο σχεδιασμό και στην εφαρμογή κατάλληλων και αποδοτικών πολιτικών για την απασχόληση. Σ’ αυτή τη βάση, το εαρινό Ευρωπαϊκό Συμβούλιο και τα τρία «εργαστήρια» για θέματα απασχόλησης που πραγματοποιήθηκαν στη Μαδρίτη, στη Στοκχόλμη και στην Πράγα τον Απρίλιο του 2009 καθόρισαν τρεις βασικές προτεραιότητες: διατήρηση της απασχόλησης, δημιουργία θέσεων εργασίας και προώθηση της κινητικότητας· αναβάθμιση των δεξιοτήτων και αντιστοίχισή τους με τις ανάγκες της αγοράς εργασίας· βελτίωση της πρόσβασης στην αγορά εργασίας. Τέλος, στη σύνοδο κορυφής για την απασχόληση, της 7ης Μαΐου 2009, έγινε ανταλλαγή απόψεων για τις εν λόγω προτεραιότητες και επιτεύχθηκε συναίνεση για 10 ενέργειες[3].

Αξιοποιώντας αυτές τις κοινές προσπάθειες, η Επιτροπή εξέδωσε στις 3 Ιουνίου ανακοίνωση με τίτλο «Κοινή δέσμευση για την απασχόληση»[4], με σκοπό την ενίσχυση της συνεργασίας μεταξύ της Ευρωπαϊκής Ένωσης και των κρατών μελών της, καθώς και μεταξύ των κοινωνικών εταίρων της ΕΕ, όσον αφορά τις εν λόγω τρεις βασικές προτεραιότητες μέσω συγκεκριμένων ενεργειών και με τη στήριξη όλων των διαθέσιμων κοινοτικών μέσων και ειδικότερα του Ευρωπαϊκού Κοινωνικού Ταμείου (ΕΚΤ) και του Ευρωπαϊκού Ταμείου Προσαρμογής στην Παγκοσμιοποίηση (ΤΠΠ).

Για να περιοριστεί ο κοινωνικός αντίκτυπος της κρίσης, είναι σημαντικό να παραμείνουν οι εργαζόμενοι στις θέσεις εργασίας τους και να προσελκυστούν ακόμη περισσότεροι στην αγορά εργασίας, και ιδίως γυναίκες, εργαζόμενοι μεγαλύτερης ηλικίας και άλλες ομάδες που υφίστανται δυσμενείς διακρίσεις, καθώς επίσης να αποφευχθεί η μακροχρόνια ανεργία και αεργία. Ο καλύτερος τρόπος καταπολέμησης του αποκλεισμού είναι η απασχόληση: θεμέλιο της κοινωνικής Ευρώπης είναι η απόκτηση μιας θέσης εργασίας —ωστόσο, ακόμη και πριν ξεσπάσει η κρίση, πάρα πολλοί πολίτες της ΕΕ που είχαν τα προσόντα να ενταχθούν στην αγορά εργασίας δεν είχαν πρόσβαση στην απασχόληση.

2. ΠΕΡΙΕΧΟΜΕΝΟ

Στην ανακοίνωση της 3ης Ιουνίου η Επιτροπή πρότεινε έναν νέο κοινοτικό μηχανισμό μικροχρηματοδοτήσεων για την απασχόληση[5] (μηχανισμός μικροχρηματοδοτήσεων Progress), για να δοθεί στους ανέργους η ευκαιρία για ένα νέο ξεκίνημα και για να ανοίξει ο δρόμος προς την επιχειρηματικότητα για μερικές από τις πιο μειονεκτικές ομάδες της Ευρώπης, όπως οι νέοι. Αυτός ο νέος μηχανισμός θα αυξήσει το εύρος της στοχοθετημένης οικονομικής στήριξης που παρέχεται στους νέους επιχειρηματίες μέσα στο σημερινό πλαίσιο μειωμένης προσφοράς πιστώσεων. Οι μεμονωμένοι επιχειρηματίες και οι ιδρυτές πολύ μικρών επιχειρήσεων θα λαμβάνουν επίσης στήριξη μέσω της παροχής συμβουλών, της κατάρτισης, της ατομικής καθοδήγησης και της δημιουργίας ικανοτήτων, πέρα από τη στήριξη των επιτοκίων από το ΕΚΤ.

Ο μηχανισμός μικροχρηματοδοτήσεων Progress θα προστεθεί στα άλλα κοινοτικά προγράμματα, παρέχοντας μέσα επιμερισμού του κινδύνου και χρηματοδοτήσεις από δανειακούς και μετοχικούς πόρους. Θα αξιοποιήσει την πείρα που έχουν συσσωρεύσει διάφορα διεθνή χρηματοπιστωτικά ιδρύματα, όπως π.χ. ο όμιλος της ΕΤΕπ (Ευρωπαϊκή Τράπεζα Επενδύσεων και Ευρωπαϊκό Ταμείο Επενδύσεων). Με βάση συμφωνία κοινής διαχείρισης, τα διεθνή χρηματοπιστωτικά ιδρύματα θα αυξήσουν τον αντίκτυπο των σχετικών ενεργειών, υποστηρίζοντας τους τραπεζικούς και μη τραπεζικούς παρόχους μικροχρηματοδοτήσεων σε ολόκληρη την Ευρωπαϊκή Ένωση.

3. ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

Με δεδομένο το σημερινό μειωμένο επίπεδο δανειοδοτήσεων και τη δραματική πτώση των εκκρεμούντων δανείων (όπως προκύπτει από την εκ των προτέρων αξιολόγηση που συνοδεύει την παρούσα πρόταση), οι προσπάθειες που καταβάλλονται σε κοινοτικό και εθνικό επίπεδο πρέπει να ενταθούν, έτσι ώστε να αυξηθεί μέσα σε εύλογο χρονικό διάστημα η παροχή μικροπιστώσεων σε επαρκή κλίμακα, προκειμένου να αντιμετωπιστεί η υψηλή ζήτηση πιστώσεων από εκείνους που τις χρειάζονται περισσότερο στην παρούσα περίοδο κρίσης, δηλαδή από τους ανέργους ή από τα ευάλωτα άτομα που επιθυμούν να ιδρύσουν ή να αναπτύξουν τη δική τους πολύ μικρή επιχείρηση, ακόμη και ως αυτοαπασχολούμενοι, αλλά δεν έχουν πρόσβαση σε «εμπορικές» τραπεζικές πιστώσεις.

Η χρήση κοινοτικών πόρων είναι κατάλληλη και ανταποκρίνεται στο σχετικό ψήφισμα που εκδόθηκε από το Ευρωπαϊκό Κοινοβούλιο στις 24 Μαρτίου 2009[6]. Επιπλέον, η δημιουργία ενιαίου μηχανισμού θα αυξήσει τον αντίκτυπο των προσπαθειών των διεθνών χρηματοπιστωτικών ιδρυμάτων. Τέλος, ένας μηχανισμός κοινοτικής εμβέλειας θα αποτρέψει τον κατακερματισμό των προσπαθειών και, ως εκ τούτου, θα αυξήσει την παροχή μικροχρηματοδοτήσεων σε όλα τα κράτη μέλη.

4. ΕΠΙΛΟΓΗ ΝΟΜΙΚΟΥ ΜΕΣΟΥ

Η Επιτροπή προτείνει τη δημιουργία του μηχανισμού μικροχρηματοδοτήσεων Progress με απόφαση η οποία καθορίζει μόνο τους ρόλους και τις αρμοδιότητες της Επιτροπής και δεν δημιουργεί δικαιώματα ή υποχρεώσεις για τα κράτη μέλη ή για τα μεμονωμένα άτομα. Επομένως, η απόφαση είναι το πλέον ενδεδειγμένο μέσο για να επιτευχθεί ο επιθυμητός σκοπός.

5. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Σύμφωνα με τη διοργανική συμφωνία της 17ης Μαΐου 2006[7] μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τη δημοσιονομική πειθαρχία και τη χρηστή δημοσιονομική διαχείριση, ο μηχανισμός θα δημιουργηθεί με την ανακατανομή πόρων του υπάρχοντος προϋπολογισμού. Σύμφωνα με τη διοργανική συμφωνία του 2006, το Ευρωπαϊκό Κοινοβούλιο πρόσθεσε επιπλέον 114 εκατομμύρια ευρώ[8] στον προϋπολογισμό του προγράμματος Progress, αυξάνοντας, με τον τρόπο αυτόν, τον προϋπολογισμό του εν λόγω προγράμματος από 628.800.000 ευρώ, που προβλέπονταν στην αρχική πρόταση της Επιτροπής, σε 743.250.000. Αυτή η πρόσθετη χρηματοδότηση προβλέπεται να εφαρμοστεί σταδιακά κατά τα επόμενα έτη του προγράμματος, δηλαδή από το 2009. Έπειτα από εξέταση όλων των πιθανών επιλογών, η χρηματοδότηση θα προέλθει από μεταφορά 100 εκατομμυρίων ευρώ (σε διάστημα 4 ετών) από το πρόγραμμα Progress[9] στον νέο ευρωπαϊκό μηχανισμό μικροχρηματοδοτήσεων για την απασχόληση και την κοινωνική ένταξη (μηχανισμός μικροχρηματοδοτήσεων Progress). Αυτά τα 100 εκατομμύρια ευρώ από τον υπάρχοντα προϋπολογισμό θα μπορούσαν να κινητοποιήσουν περισσότερα από 500 εκατομμύρια ευρώ, στο πλαίσιο μιας κοινής πρωτοβουλίας με διεθνή χρηματοπιστωτικά ιδρύματα, και ιδίως με τον όμιλο της ΕΤΕπ.

2009/0096 (COD)

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με τη δημιουργία ευρωπαϊκού μηχανισμού μικροχρηματοδοτήσεων για την απασχόληση και την κοινωνική ένταξη (μηχανισμός μικροχρηματοδοτήσεων Progress)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 159 παράγραφος 3,

την πρόταση της Επιτροπής,

τη γνώμη της Ευρωπαϊκής Οικονομικής και Κοινωνικής Επιτροπής,

τη γνώμη της Επιτροπής των Περιφερειών,

Αποφασίζοντας με τη διαδικασία του άρθρου 251 της Συνθήκης,

Εκτιμώντας τα ακόλουθα:

(1) Η ανακοίνωση της Επιτροπής «Μια ευρωπαϊκή πρωτοβουλία για την ανάπτυξη των μικροχρηματοδοτήσεων προς υποστήριξη της ανάπτυξης και της απασχόλησης»[10] προσδιόρισε τέσσερις τομείς προτεραιότητας για την ανάληψη δράσης: βελτίωση του νομικού και θεσμικού περιβάλλοντος στα κράτη μέλη, αλλαγή του κλίματος υπέρ της απασχόλησης και της επιχειρηματικότητας, προώθηση βέλτιστων πρακτικών και παροχή πρόσθετων χρηματοδοτικών κεφαλαίων για τα ιδρύματα μικροχρηματοδότησης. Ως πρώτο βήμα για την εφαρμογή της πρωτοβουλίας αυτής, η Επιτροπή και η Ευρωπαϊκή Τράπεζα Επενδύσεων (ΕΤΕπ) δημιούργησαν, το 2008, το πρόγραμμα JASMINE, που παρέχει καθοδήγηση στα μη τραπεζικά χρηματοπιστωτικά ιδρύματα μικροχρηματοδότησης καθώς και χρηματοδοτικά κονδύλια συνολικού ύψους 20 εκατομμυρίων ευρώ, που παρασχέθηκαν από την ΕΤΕπ.

(2) Το Ευρωπαϊκό Κοινοβούλιο, σε ψήφισμα που εξέδωσε στις 24 Μαρτίου 2009, ζήτησε από την Επιτροπή να εντείνει τις προσπάθειές της για την ανάπτυξη των μικροπιστώσεων προς υποστήριξη της οικονομικής ανάπτυξης και της απασχόλησης και πρόσφερε πρόσθετη χρηματοδοτική στήριξη 4 εκατομμυρίων ευρώ για πιλοτική δράση που θα εφαρμοστεί στο πλαίσιο του προγράμματος JASMINE. Το Ευρωπαϊκό Κοινοβούλιο κάλεσε επίσης την Επιτροπή να συγχρηματοδοτήσει σχέδια παροχής μικροπιστώσεων, ιδίως σε μειονεκτικές ομάδες-στόχους.

(3) Οι προσπάθειες που καταβάλλονται σήμερα σε κοινοτικό και εθνικό επίπεδο πρέπει να ενταθούν, έτσι ώστε να αυξηθεί μέσα σε εύλογο χρονικό διάστημα η παροχή μικροπιστώσεων σε επαρκή κλίμακα, προκειμένου να αντιμετωπιστεί η υψηλή ζήτηση πιστώσεων από εκείνους που τις χρειάζονται περισσότερο στην παρούσα περίοδο κρίσης, δηλαδή από τους ανέργους ή από τα ευάλωτα άτομα, συμπεριλαμβανομένων των νέων που επιθυμούν να ιδρύσουν ή να αναπτύξουν μια πολύ μικρή επιχείρηση, ακόμη και ως αυτοαπασχολούμενοι, αλλά δεν έχουν πρόσβαση σε πιστώσεις.

(4) Η ανακοίνωση της Επιτροπής «Κοινή δέσμευση για την απασχόληση»[11] υπογράμμισε την ανάγκη να δοθεί στους ανέργους η ευκαιρία για ένα νέο ξεκίνημα και να ανοίξει ο δρόμος προς την επιχειρηματικότητα για μερικές από τις πιο μειονεκτικές ομάδες της Ευρώπης, όπως οι νέοι. Επιπλέον των υπαρχόντων μέσων χρειάζεται ειδική δράση για την περαιτέρω προώθηση της οικονομικής και της κοινωνικής συνοχής, με την ενίσχυση των δραστηριοτήτων που αναλαμβάνονται από την Ευρωπαϊκή Τράπεζα Επενδύσεων και από το Ευρωπαϊκό Ταμείο Επενδύσεων, καθώς και από άλλα διεθνή χρηματοπιστωτικά ιδρύματα, χωρίς να θίγονται οι δραστηριότητες των κρατών μελών. Ως εκ τούτου, η Επιτροπή εξήγγειλε πρόταση για τη δημιουργία ενός νέου κοινοτικού μηχανισμού μικροχρηματοδοτήσεων, με σκοπό τη διευκόλυνση της παροχής μικροχρηματοδοτήσεων σε ιδιαίτερα ευαίσθητες ομάδες και την περαιτέρω ανάπτυξη της επιχειρηματικότητας, της κοινωνικής οικονομίας και των πολύ μικρών επιχειρήσεων.

(5) Η χρήση κοινοτικών πόρων είναι κατάλληλη και ανταποκρίνεται στο σχετικό ψήφισμα που εκδόθηκε από το Ευρωπαϊκό Κοινοβούλιο τον Μάρτιο του 2009. Επιπλέον, η δημιουργία ενιαίου μηχανισμού κοινοτικής εμβέλειας θα ενισχύσει τον αντίκτυπο των ενεργειών των διεθνών χρηματοπιστωτικών ιδρυμάτων και θα αποτρέψει τον κατακερματισμό των προσπαθειών και, ως εκ τούτου, θα αυξήσει την παροχή μικροχρηματοδοτήσεων σε όλα τα κράτη μέλη. Για να αξιοποιηθεί η πείρα των διεθνών χρηματοπιστωτικών ιδρυμάτων, και ιδίως της Ευρωπαϊκής Τράπεζας Επενδύσεων και του Ευρωπαϊκού Ταμείου Επενδύσεων, ο μηχανισμός μικροχρηματοδοτήσεων Progress θα πρέπει να δημιουργηθεί βάσει κοινής διαχείρισης.

(6) Οι δράσεις που χρηματοδοτούνται από τον μηχανισμό θα πρέπει να είναι συνεκτικές και συμβατές με τις άλλες κοινοτικές πολιτικές και να συνάδουν με τις διατάξεις της Συνθήκης και των πράξεων που εκδίδονται βάσει αυτής. Οι δραστηριότητες του μηχανισμού θα πρέπει να συμπληρώνουν τις άλλες κοινοτικές παρεμβάσεις, και ιδίως τα χρηματοδοτικά μέσα του προγράμματος ανταγωνιστικότητας και καινοτομίας, την πρωτοβουλία JASMINE και το Ευρωπαϊκό Κοινωνικό Ταμείο.

(7) Για τους σκοπούς της παρούσας απόφασης, ο όρος «μικροχρηματοδότηση» καλύπτει τις μικροπιστώσεις και τις πράξεις επιμερισμού του κινδύνου. Η σύσταση 2003/361/ΕΚ της Επιτροπής, της 6ης Μαΐου 2003, σχετικά με τον ορισμό των πολύ μικρών, των μικρών και των μεσαίων επιχειρήσεων[12] ορίζει τις «μικροπιστώσεις» ως τα δάνεια κάτω των 25.000 ευρώ και την «πολύ μικρή επιχείρηση» ως την επιχείρηση που απασχολεί λιγότερους από 10 εργαζομένους, συμπεριλαμβανομένης της αυτοαπασχόλησης, και της οποίας ο ετήσιος κύκλος εργασιών και/ή το σύνολο του ετήσιου ισολογισμού δεν υπερβαίνει τα 2 εκατομμύρια ευρώ. Οι ορισμοί αυτοί κρίνονται κατάλληλοι για τους σκοπούς της παρούσας απόφασης,

ΑΠΟΦΑΣΙΖΟΥΝ:

Άρθρο 1 Σύσταση

Συνιστάται ευρωπαϊκός μηχανισμός μικροχρηματοδοτήσεων για την απασχόληση και την κοινωνική ένταξη, που καλείται «μηχανισμός μικροχρηματοδοτήσεων Progress» (εφεξής: «μηχανισμός»).

Άρθρο 2 Στόχος

Ο μηχανισμός παρέχει κοινοτικούς πόρους για να αποκτήσουν καλύτερη πρόσβαση σε μικροπιστώσεις:

α) τα άτομα που έχασαν ή κινδυνεύουν να χάσουν τη δουλειά τους και που θέλουν να ιδρύσουν τη δική τους πολύ μικρή επιχείρηση, ακόμη και ως αυτοαπασχολούμενοι·

β) τα μειονεκτούντα άτομα, συμπεριλαμβανομένων των νέων, που θέλουν να ιδρύσουν ή να αναπτύξουν τη δική τους πολύ μικρή επιχείρηση, ακόμη και ως αυτοαπασχολούμενοι·

γ) οι πολύ μικρές επιχειρήσεις της κοινωνικής οικονομίας που απασχολούν άτομα τα οποία έχασαν τη δουλειά τους ή μειονεκτούντα άτομα, συμπεριλαμβανομένων των νέων.

Άρθρο 3 Προϋπολογισμός

1. Η χρηματοδοτική συμβολή του κοινοτικού προϋπολογισμού στον μηχανισμό για την περίοδο από την 1η Ιανουαρίου 2010 έως την 31η Δεκεμβρίου 2013 ανέρχεται σε 100 εκατομμύρια ευρώ.

2. Οι ετήσιες πιστώσεις εγκρίνονται από την αρμόδια για τον προϋπολογισμό αρχή εντός των ορίων του δημοσιονομικού πλαισίου.

3. Ο συνολικός προϋπολογισμός για τα υποστηρικτικά μέτρα που αναφέρονται στο άρθρο 4 παράγραφος 1 στοιχείο δ) δεν υπερβαίνει το 1% του προϋπολογισμού του μηχανισμού, ο οποίος προσδιορίζεται στην παράγραφο 1.

4. Η χρηματοδοτική συμβολή καλύπτει το πλήρες κόστος του μηχανισμού, συμπεριλαμβανομένων των τελών διαχείρισης για τα διεθνή χρηματοπιστωτικά ιδρύματα που αναφέρονται στο άρθρο 5 παράγραφος 2 και τα οποία διαχειρίζονται την κοινοτική συμβολή, καθώς και κάθε άλλης επιλέξιμης δαπάνης.

Άρθρο 4 Επιλέξιμες δράσεις και δικαιούχοι

1. Ο μηχανισμός εφαρμόζεται με χρήση των ακόλουθων μέσων δράσης, όπως ενδείκνυται κατά περίπτωση:

α) εγγυήσεις και μέσα επιμερισμού του κινδύνου·

β) μέσα μετοχικών κεφαλαίων·

γ) δανειοδοτικά μέσα·

δ) υποστηρικτικά μέτρα, όπως επικοινωνιακές δραστηριότητες, παρακολούθηση, έλεγχος, λογιστικοί έλεγχοι και αξιολόγηση, που είναι άμεσα αναγκαία για την αποτελεσματική και αποδοτική εφαρμογή της παρούσας απόφασης και για την επίτευξη των στόχων της.

2. Πρόσβαση στον μηχανισμό έχουν οι δημόσιοι και ιδιωτικοί φορείς που εδρεύουν στα κράτη μέλη και που παρέχουν μικροχρηματοδοτήσεις σε άτομα και σε πολύ μικρές επιχειρήσεις στα κράτη μέλη.

Άρθρο 5 Διαχείριση

1. Η διαχείριση του μηχανισμού πραγματοποιείται από την Επιτροπή σύμφωνα με τον κανονισμό (ΕΚ, Ευρατόμ) αριθ. 1605/2002 του Συμβουλίου.

2. Για την εφαρμογή των δράσεων που αναφέρονται στο άρθρο 4 παράγραφος 1, με εξαίρεση τα υποστηρικτικά μέτρα για τα οποία γίνεται λόγος στο άρθρο 4 παράγραφος 1 στοιχείο δ), η Επιτροπή συνάπτει συμφωνίες με διεθνή χρηματοπιστωτικά ιδρύματα, και ιδίως με την Ευρωπαϊκή Τράπεζα Επενδύσεων (ΕΤΕπ) και το Ευρωπαϊκό Ταμείο Επενδύσεων (ΕΤαΕ), σύμφωνα με το άρθρο 53δ του κανονισμού (ΕΚ, Ευρατόμ) αριθ. 1605/2002 του Συμβουλίου και το άρθρο 43 του κανονισμού (ΕΚ, Ευρατόμ) αριθ. 2342/2002 της Επιτροπής. Οι εν λόγω συμφωνίες περιλαμβάνουν λεπτομερείς διατάξεις για την εκτέλεση των καθηκόντων που θα ανατεθούν στα ιδρύματα αυτά, συμπεριλαμβανομένης της ανάγκης να εξασφαλιστεί η προσθετικότητα με τις σχετικές εθνικές δράσεις.

3. Τα έσοδα, συμπεριλαμβανομένων των μερισμάτων και των επιστροφών, που θα εισπραχθούν από τα διεθνή χρηματοπιστωτικά ιδρύματα τα οποία αναφέρονται στην παράγραφο 2 μπορούν να επανεπενδύονται από τα ιδρύματα αυτά σε δράσεις του άρθρου 4 παράγραφος 1 στοιχεία α), β) και γ) για περίοδο 6 ετών από την ημερομηνία έναρξης της λειτουργίας του μηχανισμού. Όταν ολοκληρωθεί η οικονομική εκκαθάριση του μηχανισμού, το οφειλόμενο στις Ευρωπαϊκές Κοινότητες υπόλοιπο επιστρέφεται στον γενικό προϋπολογισμό των Ευρωπαϊκών Κοινοτήτων.

4. Τα διεθνή χρηματοπιστωτικά ιδρύματα τα οποία αναφέρονται στην παράγραφο 2 του παρόντος άρθρου συνάπτουν γραπτές συμφωνίες με τους δημόσιους και ιδιωτικούς παρόχους μικροχρηματοδοτήσεων που αναφέρονται στο άρθρο 4 παράγραφος 2, στις οποίες επισημαίνεται η υποχρέωσή τους, αφενός, να χρησιμοποιούν τους πόρους που διατίθενται βάσει του μηχανισμού σύμφωνα με τους στόχους που ορίζονται στο άρθρο 2 και, αφετέρου, να παρέχουν στοιχεία για την κατάρτιση των ετήσιων εκθέσεων που αναφέρονται στο άρθρο 8 παράγραφος 1.

5. Η διαχείριση των υποστηρικτικών μέτρων για τα οποία γίνεται λόγος στο άρθρο 4 παράγραφος 1 στοιχείο δ) γίνεται από την Επιτροπή.

Άρθρο 6 Συμμόρφωση

Οι δράσεις που χρηματοδοτούνται από τον μηχανισμό συμμορφώνονται με τις διατάξεις της Συνθήκης και των νομικών πράξεων που εκδίδονται βάσει αυτής.

Άρθρο 7 Προστασία των οικονομικών συμφερόντων των Κοινοτήτων

1. Κατά την υλοποίηση δράσεων που χρηματοδοτούνται δυνάμει της παρούσας απόφασης, η Επιτροπή εξασφαλίζει την προστασία των οικονομικών συμφερόντων της Κοινότητας με την εφαρμογή προληπτικών μέτρων κατά της απάτης, της διαφθοράς και κάθε άλλης παράνομης δραστηριότητας, με τη διενέργεια αποτελεσματικών ελέγχων και με την ανάκτηση των αχρεωστήτως καταβληθέντων ποσών, καθώς επίσης, σε περίπτωση που διαπιστωθούν παρατυπίες, με την επιβολή αποτελεσματικών, αναλογικών και αποτρεπτικών κυρώσεων, σύμφωνα με τον κανονισμό (EΚ, Ευρατόμ) αριθ. 2988/95 του Συμβουλίου[13], τον κανονισμό (Ευρατόμ, ΕΚ) αριθ. 2185/96 του Συμβουλίου[14], και τον κανονισμό (EΚ) αριθ. 1073/1999 του Ευρωπαϊκού Κοινοβουλίου και του Συμβουλίου[15].

2. Για τις κοινοτικές δράσεις που χρηματοδοτούνται δυνάμει της παρούσας απόφασης, η Ευρωπαϊκή Υπηρεσία Καταπολέμησης της Απάτης (OLAF) δικαιούται να διεξάγει έρευνες βάσει του κανονισμού (ΕΚ, Ευρατόμ) αριθ. 2988/95 και του κανονισμού (Ευρατόμ, EK) αριθ. 2185/96, οι οποίοι εφαρμόζονται για οποιαδήποτε παράβαση του κοινοτικού δικαίου, συμπεριλαμβανομένης της αθέτησης συμβατικής υποχρέωσης αναληφθείσας βάσει του μηχανισμού, η οποία προκύπτει από πράξη ή παράλειψη οικονομικού φορέα και η οποία ζημιώνει ή ενδέχεται να ζημιώσει, λόγω αδικαιολόγητης δαπάνης, τον γενικό προϋπολογισμό της Ευρωπαϊκής Ένωσης ή προϋπολογισμούς που αυτή διαχειρίζεται.

3. Όλα τα εκτελεστικά μέτρα που προκύπτουν από την παρούσα απόφαση περιέχουν παραπομπή στις προαναφερόμενες παραγράφους και προβλέπουν ιδίως την επίβλεψη και τον χρηματοοικονομικό έλεγχο από την Επιτροπή ή άλλον εξουσιοδοτημένο εκπρόσωπό της, καθώς και λογιστικούς ελέγχους, εν ανάγκη επιτόπιους, από το Ευρωπαϊκό Ελεγκτικό Συνέδριο.

Άρθρο 8 Ετήσια έκθεση

1. Η Επιτροπή λαμβάνει ετήσιες εκθέσεις εκτέλεσης από τα διεθνή χρηματοπιστωτικά ιδρύματα που αναφέρονται στο άρθρο 5 παράγραφος 2, στις οποίες περιγράφονται οι δραστηριότητες που υποστηρίχθηκαν, με στοιχεία για τη χρηματοοικονομική εκτέλεση, την κατανομή των χρηματοδοτήσεων κατά τομείς και είδος δικαιούχων, τις αιτήσεις που υποβλήθηκαν, τις συμβάσεις που συνάφθηκαν, τις δράσεις που χρηματοδοτήθηκαν και, ει δυνατόν, τον αντίκτυπό τους.

2. Για πρώτη φορά το 2011 και πριν από τις 31 Δεκεμβρίου κάθε έτους, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο ποσοτική και ποιοτική ετήσια έκθεση σχετικά με τις δραστηριότητες που πραγματοποιήθηκαν στο πλαίσιο της παρούσας απόφασης κατά το προηγούμενο έτος. Η ετήσια έκθεση βασίζεται στις εκθέσεις εκτέλεσης για τις οποίες γίνεται λόγος στην παράγραφο 1, εστιάζονται κυρίως στα αποτελέσματα που επιτεύχθηκαν και, ειδικότερα, περιέχουν πληροφορίες σχετικά με τις αιτήσεις που υποβλήθηκαν, τις συμβάσεις που συνάφθηκαν και τις δράσεις που χρηματοδοτήθηκαν, περιλαμβανομένης της συμπληρωματικότητάς τους με άλλες κοινοτικές παρεμβάσεις, ιδίως του ΕΚΤ.

3. Η έκθεση διαβιβάζεται προς ενημέρωση στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών.

Άρθρο 9 Αξιολόγηση

1. Η Επιτροπή διενεργεί ενδιάμεση και τελική αξιολόγηση με δική της πρωτοβουλία και σε στενή συνεργασία με τα διεθνή χρηματοπιστωτικά ιδρύματα που αναφέρονται στο άρθρο 5 παράγραφος 2. Η ενδιάμεση αξιολόγηση ολοκληρώνεται τέσσερα έτη μετά την έναρξη λειτουργίας του μηχανισμού, ενώ η τελική αξιολόγηση το αργότερο ένα έτος μετά τη λήξη της/των εντολής/-ών που θα δοθεί/-ούν στα διεθνή χρηματοπιστωτικά ιδρύματα που αναφέρονται στο άρθρο 5 παράγραφος 2. Η τελική αξιολόγηση εξετάζει ιδίως τον βαθμό στον οποίο ο μηχανισμός συνολικά πέτυχε τον στόχο του.

2. Τα πορίσματα των αξιολογήσεων διαβιβάζονται προς ενημέρωση στο Ευρωπαϊκό Κοινοβούλιο, στο Συμβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών.

Άρθρο 10 Έναρξη ισχύος

Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης .

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΟΝΟΜΑΣΙΑ ΤΗΣ ΠΡΟΤΑΣΗΣ

Μηχανισμός μικροχρηματοδοτήσεων Progress

2. ΠΛΑΙΣΙΟ ΔΒΔ / ΠΒΔ (διαχείριση βάσει δραστηριοτήτων / προϋπολογισμός βάσει δραστηριοτήτων)

Τομέας/-είς πολιτικής και σχετική/-ές δραστηριότητα/-ες:

ΑΠΑΣΧΟΛΗΣΗ, ΚΟΙΝΩΝΙΚΕΣ ΥΠΟΘΕΣΕΙΣ και ΙΣΟΤΗΤΑ ΕΥΚΑΙΡΙΩΝ

ABB 04 04 Απασχόληση, κοινωνική αλληλεγγύη και ισότητα των φύλων

3. ΓΡΑΜΜΕΣ ΠΡΟΫΠΟΛΟΓΙΣΜΟΥ

3.1. Γραμμές προϋπολογισμού

Νέες γραμμές προϋπολογισμού

04 04 13 Μηχανισμός μικροχρηματοδοτήσεων Progress

04 01 04 11 Μηχανισμός μικροχρηματοδοτήσεων Progress – διοικητικές δαπάνες

3.2. Διάρκεια της δράσης και της δημοσιονομικής επίπτωσης

01/01/2010 – 31/12/2013

3.3. Δημοσιονομικά χαρακτηριστικά (να προστεθούν γραμμές, αν χρειάζεται)

Γραμμή προϋπολογισμού | Είδος δαπάνης | Νέα | Συμμετοχή ΕΖΕΣ | Συνεισφορές υποψήφιων χωρών | Τομέας δημοσιονομικών προοπτικών |

04 04 13 | ΜΥΔ | ΔΠ | ΝΑΙ | ΟΧΙ | ΟΧΙ | Αριθ. 1α |

04 01 04 11 | ΜΥΔ | ΜΔΠ | ΝΑΙ | ΟΧΙ | ΟΧΙ | Αριθ. 1α |

4. ΑΝΑΚΕΦΑΛΑΙΩΤΙΚΟΣ ΠΙΝΑΚΑΣ ΠΟΡΩΝ

4.1. Δημοσιονομικοί πόροι

4.1.1. Ανακεφαλαιωτικός πίνακας των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ)

εκατ. ευρώ (2 δεκαδικά ψηφία)

Είδος δαπάνης | Τμήμα αριθ. | 2010 | 2011 | 2012 | 2013 | > 2013 | Σύνολο |

Επιχειρησιακές δαπάνες[16] |

Πιστώσεις ανάληψης υποχρεώσεων (ΠΑΥ) | 8.1 | α | 24,75 | 24,75 | 24,75 | 24,75 | 99,00 |

Πιστώσεις πληρωμών (ΠΠ) | β | 9,00 | 16,00 | 20,00 | 20,00 | 34,00 | 99,00 |

Διοικητικές δαπάνες που περιλαμβάνονται στο ποσό αναφοράς[17] |

Τεχνική και διοικητική βοήθεια (ΜΔΠ) | 8.2.4 | γ | 0,25 | 0,25 | 0,25 | 0,25 | 1,00 |

ΣΥΝΟΛΙΚΟ ΠΟΣΟ ΑΝΑΦΟΡΑΣ |

Πιστώσεις ανάληψης υποχρεώσεων | α+γ | 25,00 | 25,00 | 25,00 | 25,00 | 100,00 |

Πιστώσεις πληρωμών | β+γ | 9,25 | 16,25 | 20,25 | 20,25 | 34,00 | 100,00 |

Διοικητικές δαπάνες που δεν περιλαμβάνονται στο ποσό αναφοράς[18] |

Ανθρώπινοι πόροι και συναφείς δαπάνες (ΜΔΠ) | 8.2.5 | δ | 0,25 | 0,25 | 0,25 | 0,25 | 1,00 |

Διοικητικές δαπάνες, εκτός ανθρώπινων πόρων και συναφών δαπανών, μη περιλαμβανόμενες στο ποσό αναφοράς (ΜΔΠ) | 8.2.6 | ε |

Συνολικές ενδεικτικές δαπάνες της δράσης

ΣΥΝΟΛΟ ΠΑΥ, περιλαμβανομένων των δαπανών για ανθρώπινους πόρους | α+γ+δ+ε | 25,25 | 25,25 | 25,25 | 25,25 | 101,00 |

ΣΥΝΟΛΟ ΠΠ, περιλαμβανομένων των δαπανών για ανθρώπινους πόρους | β+γ+δ+ε | 9,50 | 16,50 | 20,50 | 20,50 | 34,00 | 101,00 |

Λεπτομέρειες σχετικά με τη συγχρηματοδότηση

Αν η πρόταση προβλέπει συγχρηματοδότηση από τα κράτη μέλη ή από άλλους οργανισμούς (διευκρινίστε ποιους), ο κατωτέρω πίνακας πρέπει να περιλαμβάνει εκτίμηση του επιπέδου της συγχρηματοδότησης (μπορούν να προστεθούν γραμμές, αν προβλέπεται ότι στη συγχρηματοδότηση θα συμμετάσχουν περισσότεροι οργανισμοί):

εκατ. ευρώ (3 δεκαδικά ψηφία)

Συγχρηματοδοτών οργανισμός | 2010 | 2011 | 2012 | 2013 | Σύνολο |

…………………… | στ |

ΣΥΝΟΛΟ ΠΑΥ, περιλαμβανομένης της συγχρηματοδότησης | α+γ+δ+ε+στ | 25,25 | 25,25 | 25,25 | 25,25 | 101,00 |

4.1.2. Συμβατότητα με τον δημοσιονομικό προγραμματισμό

X Η πρόταση είναι συμβατή με τον ισχύοντα δημοσιονομικό προγραμματισμό.

Η πρόταση συνδέεται με την πρόταση αναθεώρησης του προϋπολογισμού του προγράμματος Progress, ο οποίος μειώνεται κατά 100 εκατομμύρια ευρώ, ποσό που θα διατεθεί για τον μηχανισμό μικροχρηματοδοτήσεων.

( Η πρόταση απαιτεί τον επαναπρογραμματισμό του σχετικού τομέα των δημοσιονομικών προοπτικών.

( Η πρόταση ενδέχεται να απαιτήσει την εφαρμογή των διατάξεων της διοργανικής συμφωνίας[19] (σχετικά με το μέσο ευελιξίας ή με την αναθεώρηση των δημοσιονομικών προοπτικών).

4.1.3. Δημοσιονομική επίπτωση στα έσοδα

X Η πρόταση δεν έχει δημοσιονομική επίπτωση στα έσοδα

( Η πρόταση έχει δημοσιονομική επίπτωση – η επίπτωση στα έσοδα είναι η ακόλουθη:

Σημείωση: Όλες οι διευκρινίσεις και παρατηρήσεις σχετικά με τη μέθοδο υπολογισμού της επίπτωσης στα έσοδα πρέπει να περιλαμβάνονται σε χωριστό παράρτημα.

εκατ. ευρώ (με ένα δεκαδικό ψηφίο)

Πριν από τη δράση [Έτος n-1] | Κατάσταση μετά τη δράση |

Σύνολο ανθρώπινων πόρων | 3 | 3 | 3 | 3 |

5. ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

Οι διευκρινίσεις σχετικά με το πλαίσιο της πρότασης πρέπει να δίνονται στην αιτιολογική έκθεση. Το παρόν τμήμα του νομοθετικού δημοσιονομικού δελτίου πρέπει να περιλαμβάνει τις ακόλουθες συμπληρωματικές πληροφορίες:

5.1. Ανάγκη υλοποίησης βραχυπρόθεσμα ή μακροπρόθεσμα

Στο πλαίσιο της οικονομικής κρίσης, ο μηχανισμός μικροχρηματοδοτήσεων Progress έχει σκοπό να δώσει μια νέα ευκαιρία στους ανέργους και να προσφέρει σε μερικές από τις πιο μειονεκτικές ομάδες της Ευρώπης την ευκαιρία να αναπτύξουν επιχειρηματική δραστηριότητα.

Η οικονομική κρίση επιβάλλει την ανάληψη άμεσης δράσης για να υποστηριχθούν εκείνοι οι οποίοι έχασαν τη δουλειά τους ή αντιμετωπίζουν πρόβλημα κοινωνικού αποκλεισμού και επιθυμούν να ιδρύσουν ή να αναπτύξουν τη δική τους επιχείρηση. Ο συνδυασμός της γενικής πιστωτικής στενότητας με την ιδιότητα του νέου ανέργου σημαίνει ότι πολλοί άνθρωποι που θέλουν είτε να γίνουν αυτοαπασχολούμενοι είτε να ξεκινήσουν τη δική τους πολύ μικρή επιχείρηση δεν μπορούν να το κάνουν. Επιπλέον, η ομάδα-στόχος «δικαιούχοι τύπου ΕΚΤ»[21] έχει ανεπαρκή πρόσβαση στις μικροπιστώσεις, διότι οι παραδοσιακές τράπεζες θεωρούν ιδιαίτερα αυτή την ομάδα υπερβολικά επισφαλή και οικονομικά ασύμφορη (το τελευταίο λόγω των σχετικά χαμηλών ποσών των δανείων).

5.2. Προστιθέμενη αξία της κοινοτικής συμμετοχής, συνοχή της πρότασης με άλλα δημοσιονομικά μέσα και πιθανές συνέργειες

Η Επιτροπή, σε ανακοίνωση που εξέδωσε το 2007, αναγνώρισε τον σημαντικό ρόλο που μπορούν να διαδραματίσουν οι μικροπιστώσεις. Η ανακοίνωση εξηγεί ότι η προσφορά μικροπιστώσεων είναι χαμηλότερη από τη δυνητική ζήτηση λόγω του σχετικά υψηλού κινδύνου τον οποίο εγκυμονούν αυτές οι δανειοδοτικές πράξεις, του κόστους των σχετικών συναλλαγών και της έλλειψης ενδιαμέσων σε ορισμένα κράτη μέλη.

Το βασικό κοινοτικό μέσο που υπάρχει σήμερα για τη χρηματοδότηση της ίδρυσης και της ανάπτυξης μικρών επιχειρήσεων είναι το πρόγραμμα-πλαίσιο ανταγωνιστικότητας και καινοτομίας (ΠΑΚ). Ο μηχανισμός τον οποίο προβλέπει το εν λόγω πρόγραμμα για τη χορήγηση εγγυήσεων για μικροδάνεια σε ΜΜΕ παρέχει δανειακές εγγυήσεις που δίνουν τη δυνατότητα σε τράπεζες αλλά και σε μη τραπεζικούς φορείς μικροχρηματοδοτήσεων, όπως είναι, για παράδειγμα, η ισπανική MicroBank και η γαλλική ADIE, να αυξήσουν την προσφορά δανειακών πόρων στις πολύ μικρές επιχειρήσεις, μειώνοντας την έκθεσή τους στον κίνδυνο. Ο μηχανισμός περιλαμβάνει συνεγγυήσεις, αντεγγυήσεις και άμεσες εγγυήσεις σε ενδιάμεσους χρηματοπιστωτικούς φορείς για δάνεια ύψους έως 25.000 ευρώ σε πολύ μικρές επιχειρήσεις που απασχολούν μέχρι 9 εργαζομένους, και ιδίως σε επιχειρηματίες που ξεκινούν μια νέα επιχείρηση.

Το Ευρωπαϊκό Κοινωνικό Ταμείο και το Ευρωπαϊκό Ταμείο Προσαρμογής στην Παγκοσμιοποίηση παρέχουν στα κράτη μέλη τη δυνατότητα να χρησιμοποιούν τους πόρους των ταμείων για χορήγηση μικροπιστώσεων, αλλά η δυνατότητα αυτή δεν αξιοποιήθηκε από τα κράτη μέλη. Με δεδομένη την επείγουσα ανάγκη άμεσης αντιμετώπισης της σημερινής κρίσης, η ανάληψη πρωτοβουλιών για την ενίσχυση της ευαισθητοποίησης των σχετικών παραγόντων, προκειμένου να αυξηθεί η απορρόφηση κονδυλίων από τα ταμεία αυτά, θα οδηγούσε σε καθυστερήσεις.

Η JASMINE είναι κοινή πρωτοβουλία της Επιτροπής και του ομίλου της ΕΤΕπ για την ανάπτυξη του τομέα των παρόχων μικροπιστώσεων. Περιλαμβάνει έναν μηχανισμό τεχνικής συνδρομής για την ανάπτυξη ικανοτήτων, ο οποίος χρηματοδοτείται από την Επιτροπή, και έναν μηχανισμό συγχρηματοδοτήσεων, ο οποίος υποστηρίζεται από την ΕΤΕπ (20 εκατομμύρια ευρώ). Τη διαχείριση του μηχανισμού JASMINE έχει αναλάβει η ΕΤΕπ.

Για να προαχθεί η ανάπτυξη των μικροπιστώσεων στην Ευρώπη, το Ευρωπαϊκό Κοινοβούλιο ενέκρινε μια προπαρασκευαστική δράση προϋπολογισμού 4 εκατομμυρίων ευρώ για το 2009, ιδίως για την ανάπτυξη ενός κεφαλαίου εκκίνησης για τα μη τραπεζικά ιδρύματα. Η δράση αυτή εφαρμόζεται σήμερα στο πλαίσιο της πρωτοβουλίας JASMINE.

Ο μηχανισμός μικροχρηματοδοτήσεων Progress θα εισφέρει κονδύλια (100 εκατομμύρια ευρώ σε διάστημα τεσσάρων ετών) στον τομέα των μικροχρηματοδοτήσεων μέσω διεθνών χρηματοπιστωτικών ιδρυμάτων, πράγμα που θα βελτιώσει την πρόσβαση στις μικροπιστώσεις για όσους δεν παρουσιάζουν κατά κανόνα τραπεζικό ενδιαφέρον.

5.3. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ (διαχείρισης βάσει δραστηριοτήτων)

Στη δραστηριότητα ΔΒΒ 04 04 – απασχόληση, κοινωνική αλληλεγγύη και ισότητα των φύλων – προστίθεται ένας επιπλέον ειδικός στόχος:

Παροχή βοήθειας στους ανέργους και στα μειονεκτούντα άτομα, συμπεριλαμβανομένων των νέων, που επιθυμούν να ξεκινήσουν ή να αναπτύξουν τη δική τους επιχείρηση.

Στη μέτρηση των αποτελεσμάτων θα συμβάλουν οι εξής δύο δείκτες:

- όγκος πιστώσεων

- αριθμός δικαιούχων δανείου.

5.4. Μέθοδος υλοποίησης (ενδεικτική)

Αναφέρατε κατωτέρω τη μέθοδο ή τις μεθόδους[22] που επιλέχθηκε/-αν για την υλοποίηση της δράσης.

ٱ Συγκεντρωτική διαχείριση

ٱ άμεσα από την Επιτροπή

ٱ έμμεσα με ανάθεση σε:

ٱ εκτελεστικούς οργανισμούς

ٱ οργανισμούς που έχουν συσταθεί από τις Κοινότητες σύμφωνα με το άρθρο 185 του δημοσιονομικού κανονισμού

ٱ εθνικούς δημόσιους οργανισμούς / οργανισμούς με αποστολή δημόσιας υπηρεσίας

ٱ Επιμερισμένη ή αποκεντρωμένη διαχείριση

ٱ με τα κράτη μέλη

ٱ με τρίτες χώρες

X Από κοινού διαχείριση με διεθνείς οργανισμούς (διευκρινίστε)

Η Επιτροπή θα υπογράψει εντολές με διεθνή χρηματοπιστωτικά ιδρύματα όπως η ΕΤΕπ/ΕΤαΕ.

6. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

6.1. Σύστημα παρακολούθησης

Για πρώτη φορά το 2011 και πριν από την 31η Δεκεμβρίου κάθε έτους, η Επιτροπή θα υποβάλλει στο Ευρωπαϊκό Κοινοβούλιο και στο Συμβούλιο ποσοτική και ποιοτική έκθεση σχετικά με τις δραστηριότητες που πραγματοποιήθηκαν κατά το προηγούμενο έτος. Οι ετήσιες εκθέσεις θα βασίζονται στις εκθέσεις εκτέλεσης που θα λαμβάνονται από τα διεθνή χρηματοπιστωτικά ιδρύματα και στις οποίες θα περιγράφονται οι δραστηριότητες που υποστηρίχθηκαν, με στοιχεία για τη χρηματοοικονομική εκτέλεση, τις αιτήσεις που υποβλήθηκαν, τις συμβάσεις που συνάφθηκαν, τις ενέργειες που χρηματοδοτήθηκαν, τα αποτελέσματα και, ει δυνατόν, τον αντίκτυπό τους.

6.2. Αξιολόγηση

6.2.1. Αξιολόγηση εκ των προτέρων

Στην πρόταση για τον μηχανισμό μικροχρηματοδοτήσεων Progress επισυνάπτεται αξιολόγηση εκ των προτέρων. Η αξιολόγηση αυτή διενεργήθηκε από την Επιτροπή και περιέχει στοιχεία σχετικά με τις ανάγκες που πρέπει να καλυφθούν, τους στόχους που πρέπει να επιτευχθούν, τους κινδύνους που συνδέονται με την πρόταση και τα εναλλακτικά σενάρια.

6.2.2. Μέτρα που λήφθηκαν έπειτα από ενδιάμεση / εκ των υστέρων αξιολόγηση (διδάγματα από ανάλογες εμπειρίες στο παρελθόν)

Η εκ των προτέρων αξιολόγηση εξετάζει τις κοινοτικές πρωτοβουλίες που υπάρχουν ήδη στον τομέα των μικροπιστώσεων, όπως η πρωτοβουλία Jasmine και το πρόγραμμα ανταγωνιστικότητας και καινοτομίας.

Η πρόταση για τον μηχανισμό μικροχρηματοδοτήσεων Progress συνάδει με τις υπάρχουσες δράσεις και ενισχύει ουσιαστικά τόσο την αποδοτικότητα όσο και τις πιθανότητες επιτυχίας των δράσεων αυτών.

6.2.3. Όροι και συχνότητα των μελλοντικών αξιολογήσεων

Ο μηχανισμός μικροχρηματοδοτήσεων Progress θα υποβληθεί σε ενδιάμεση και σε τελική αξιολόγηση. Κατά τις αξιολογήσεις αυτές θα εξεταστούν θέματα όπως η συνάφεια, η συνοχή και οι συνέργειες, η αποτελεσματικότητα, η αποδοτικότητα, η βιωσιμότητα και η χρησιμότητα του μηχανισμού και, όπου είναι δυνατόν και ενδείκνυται, η κατανομή των χρηματοδοτικών πόρων κατά τομέα και κατά κατηγορία δικαιούχων. Επιπροσθέτως, η τελική αξιολόγηση θα εξετάσει τον βαθμό στον οποίο ο μηχανισμός μικροχρηματοδοτήσεων Progress πέτυχε τους στόχους του.

Η ενδιάμεση αξιολόγηση θα ολοκληρωθεί τέσσερα έτη μετά την έναρξη λειτουργίας του μηχανισμού, ενώ η τελική αξιολόγηση το αργότερο ένα έτος μετά τη λήξη της/των εντολής/-ών που θα δοθεί/-ούν στα διεθνή χρηματοπιστωτικά ιδρύματα.

7. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Κατά την υλοποίηση δράσεων που χρηματοδοτούνται δυνάμει της παρούσας απόφασης, η Επιτροπή πρέπει να εξασφαλίσει την προστασία των οικονομικών συμφερόντων της Κοινότητας με την εφαρμογή προληπτικών μέτρων κατά της απάτης, της διαφθοράς και κάθε άλλης παράνομης δραστηριότητας, με τη διενέργεια αποτελεσματικών ελέγχων και με την ανάκτηση των αχρεωστήτως καταβληθέντων ποσών, καθώς επίσης, σε περίπτωση που διαπιστωθούν παρατυπίες, με την επιβολή αποτελεσματικών, αναλογικών και αποτρεπτικών κυρώσεων, σύμφωνα με τους κανονισμούς (EΚ, Ευρατόμ) αριθ. 2988/95 και (Ευρατόμ, ΕΚ) αριθ. 2185/96 του Συμβουλίου, και τον κανονισμό (EΚ) αριθ. 1073/1999 του Ευρωπαϊκού Κοινοβουλίου και του Συμβουλίου.

Για τις κοινοτικές δράσεις που χρηματοδοτούνται στο πλαίσιο της παρούσας απόφασης, ως παρατυπία κατά την έννοια του άρθρου 1 παράγραφος 2 του κανονισμού (EΚ, Ευρατόμ) αριθ. 2988/95 νοείται κάθε παραβίαση διάταξης του κοινοτικού δικαίου ή κάθε παραβίαση συμβατικής υποχρέωσης που προκύπτει από πράξη ή παράλειψη οικονομικού φορέα, η οποία έχει ή ενδέχεται να έχει ως αποτέλεσμα να ζημιωθεί ο γενικός προϋπολογισμός των Κοινοτήτων ή οι προϋπολογισμοί τους οποίους διαχειρίζονται αυτές, με αδικαιολόγητη δαπάνη.

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1. Στόχοι της πρότασης από πλευράς δημοσιονομικού κόστους

Δράση 1… | Εφαρμογή του μηχανισμού μέσω εντολών σε διεθνή χρηματοπιστωτικά ιδρύματα |

2010 | 2011 | 2012 | 2013 |

Μόνιμοι ή έκτακτοι υπάλληλοι[24] (XX 01 01) | A*/AD | 1 | 1 | 1 | 1 |

B*, C*/AST |

Προσωπικό που χρηματοδοτείται[25] από το άρθρο XX 01 02 | 2 | 2 | 2 | 2 |

Λοιπό προσωπικό[26] που χρηματοδοτείται από το άρθρο XX 01 04/05 |

ΣΥΝΟΛΟ | 3 | 3 | 3 | 3 |

8.2.2. Περιγραφή των καθηκόντων που απορρέουν από τη δράση

Τα κύρια καθήκοντα που απορρέουν από την εκτέλεση της δράσης είναι τα εξής:

- διαπραγμάτευση εντολών με διεθνή χρηματοπιστωτικά ιδρύματα

- επανεξέταση και έγκριση συναλλαγών

- παρακολούθηση της εφαρμογής του προγράμματος

- κατάρτιση ετήσιας έκθεσης εκτέλεσης

- εξέταση συνεργειών στο πλαίσιο του μηχανισμού μικροχρηματοδοτήσεων Progress καθώς και με άλλα συμπληρωματικά κοινοτικά προγράμματα, και ιδίως με το Ευρωπαϊκό Κοινωνικό Ταμείο.

8.2.3. Πηγές ανθρώπινων πόρων (κανονισμός υπηρεσιακής κατάστασης)

(Αν αναφέρονται περισσότερες της μιας πηγές ανθρώπινων πόρων, διευκρινίστε τον αριθμό θέσεων που προέρχεται από καθεμία από τις πηγές αυτές)

( Θέσεις που έχουν διατεθεί για τη διαχείριση του προγράμματος και πρέπει να αντικατασταθούν ή να παραταθούν

( Θέσεις που έχουν διατεθεί εκ των προτέρων στο πλαίσιο της διαδικασίας ΕΣΠ/ΠΣΠ (ετήσιας στρατηγικής πολιτικής / προσχεδίου προϋπολογισμού) για το έτος n

( Θέσεις που θα ζητηθούν στο πλαίσιο της επόμενης διαδικασίας ΕΣΠ/ΠΣΠ

X Θέσεις προς αναδιάταξη με χρησιμοποίηση υφιστάμενων πόρων στη διαχειρίστρια υπηρεσία (εσωτερική αναδιάταξη)

( Θέσεις που απαιτούνται για το έτος 2010, αλλά δεν προβλέπονται στο πλαίσιο της διαδικασίας ΕΣΠ/ΠΣΠ του σχετικού οικονομικού έτους

Οι αναγκαίοι ανθρώπινοι και διοικητικοί πόροι καλύπτονται εντός των ορίων των κονδυλίων που μπορούν να διατεθούν στη διαχειρίστρια ΓΔ στο πλαίσιο της ετήσιας διαδικασίας κατανομής, λαμβανομένων υπόψη των δημοσιονομικών περιορισμών.

8.2.4. Άλλες διοικητικές δαπάνες που περιλαμβάνονται στο ποσό αναφοράς (XX 01 04/05 – Δαπάνες διοικητικής διαχείρισης)

εκατ. ευρώ (3 δεκαδικά ψηφία)

Γραμμή προϋπολογισμού 04 01 04 11 | 2010 | 2011 | 2012 | 2013 | ΣΥΝΟΛΟ |

Άλλη τεχνική ή διοικητική βοήθεια |

- intra muros |

- extra muros |

Σύνολο τεχνικής και διοικητικής βοήθειας | 0,250 | 0,250 | 0,250 | 0,250 | 1,000 |

8.2.5. Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

εκατ. ευρώ (3 δεκαδικά ψηφία)

Κατηγορία ανθρώπινων πόρων | 2010 | 2011 | 2012 | 2013 | Σύνολο |

Μόνιμοι και έκτακτοι υπάλληλοι (XX 01 01) | 0,122 | 0,122 | 0,122 | 0,122 | 0,488 |

Προσωπικό που χρηματοδοτείται από το άρθρο XX 01 02 (επικουρικοί υπάλληλοι, αποσπασμένοι εθνικοί εμπειρογνώμονες, συμβασιούχοι υπάλληλοι κλπ.) (να αναφερθεί η γραμμή του προϋπολογισμού) | 0,128 | 0,128 | 0,128 | 0,128 | 0,512 |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς) | 0,250 | 0,250 | 0,250 | 0,250 | 1,000 |

Υπολογισμός– Μόνιμοι και έκτακτοι υπάλληλοι

Να γίνει παραπομπή στο σημείο 8.2.1, κατά περίπτωση

1 * 122.000 = 122.000 ετησίως

Υπολογισμός– Προσωπικό που χρηματοδοτείται από το άρθρο XX 01 02

Να γίνει παραπομπή στο σημείο 8.2.1, κατά περίπτωση

2 * 64.000 = 128.000 ετησίως

8.2.6. Άλλες διοικητικές δαπάνες που δεν περιλαμβάνονται στο ποσό αναφοράς εκατ. ευρώ (3 δεκαδικά ψηφία) |

2010 | 2011 | 2012 | 2013 | ΣΥΝΟΛΟ |

XX 01 02 11 01 – Αποστολές |

XX 01 02 11 02 – Συνεδριάσεις και διασκέψεις |

XX 01 02 11 03 – Επιτροπές[28] |

XX 01 02 11 04 – Μελέτες και παροχή συμβουλών |

XX 01 02 11 05 – Συστήματα πληροφοριών |

2 Σύνολο άλλων δαπανών διαχείρισης (XX 01 02 11) |

3 Άλλες δαπάνες διοικητικής φύσης (να προσδιοριστούν και να αναφερθεί η σχετική γραμμή του προϋπολογισμού) |

Σύνολο διοικητικών δαπανών εκτός των ανθρώπινων πόρων και των συναφών δαπανών (που ΔΕΝ περιλαμβάνονται στο ποσό αναφοράς) |

Υπολογισμός – Άλλες διοικητικές δαπάνες που δεν περιλαμβάνονται στο ποσό αναφοράς

[1] Ανακοίνωση της Επιτροπής «Προτεραιότητα στις μικρές επιχειρήσεις — Μια "Small Business Act" για την Ευρώπη», COM(2008) 394 τελικό της 25.6.2008.

[2] COM(2009) 114 της 4.3.2009.

[3] Βλέπε: http://ec.europa.eu/social/main.jsp?catId=103&langId=en&eventsId=173&furtherEvents=yes

[4] COM(2009) 257 της 3.6.2009.

[5] COM (2009) 257 της 3.6.2009.

[6] P6_TA-PROV(2009)0166.

[7] (2008/818/ΕΚ).

[8] 100 εκατομμύρια ευρώ σε τιμές 2004.

[9] Απόφαση αριθ. 1672/2006/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 2006, για τη θέσπιση κοινοτικού προγράμματος για την απασχόληση και την κοινωνική αλληλεγγύη — Ρrogress (ΕΕ L 315 της 15.11.2006, σ. 1).

[10] COM(2007) 708.

[11] COM(2009) 257 της 3.6.2009.

[12] ΕΕ L 124 της 20.5.2003, σ. 36.

[13] ΕΕ L 312 της 23.12.1995, σ. 1.

[14] ΕΕ L 292 της 15.11.1996, σ. 2.

[15] ΕΕ L 136 της 31.5.1999, σ. 1.

[16] Δαπάνες εκτός κεφαλαίου xx 01 του σχετικού τίτλου xx.

[17] Δαπάνες του άρθρου xx 01 04 του τίτλου xx.

[18] Δαπάνες κεφαλαίου xx 01 εκτός των δαπανών των άρθρων xx 01 04 ή xx 01 05.

[19] Βλέπε σημεία 19 και 24 της διοργανικής συμφωνίας.

[20] Να προστεθούν στήλες αν χειάζεται, δηλαδή αν η διάρκεια της δράσης υπερβαίνει τα 6 έτη.

[21] Ιδίως εκείνοι που θεωρείται ότι δεν παρουσιάζουν τραπεζικό ενδιαφέρον, δηλαδή αυτοί που δεν έχουν πρόσβαση στα παραδοσιακά πιστωτικά συστήματα: οι νέοι ή εκείνοι που βρίσκονται σε κατάσταση οικονομικής αβεβαιότητας (ανύπαντρες μητέρες, ανάπηροι, μετανάστες, απολυθέντες).

[22] Αν αναφέρονται περισσότερες από μία μέθοδοι, να δοθούν συμπληρωματικές διευκρινίσεις στο τμήμα «Παρατηρήσεις» του παρόντος σημείου.

[23] Όπως περιγράφεται στο σημείο 5.3.

[24] Το κόστος των οποίων ΔΕΝ καλύπτεται από το ποσό αναφοράς.

[25] Το κόστος των οποίων ΔΕΝ καλύπτεται από το ποσό αναφοράς.

[26] Το κόστος των οποίων περιλαμβάνεται στο ποσό αναφοράς.

[27] Να γίνει παραπομπή στο νομοθετικό δημοσιονομικό δελτίο που αφορά ειδικά τον/τους εν λόγω εκτελεστικό/-ούς οργανισμό/-ούς.

[28] Να διευκρινιστεί το είδος της επιτροπής και η ομάδα στην οποία ανήκει.